
 R A P O R T 
asupra proiectului de Lege privind aprobarea Ordonanţei de urgenţă a Guvernului nr.31/2004 pentru aprobarea suplimentării cu suma de 1.215 miliarde lei a programului „Dezvoltarea durabilă a zootehniei şi eficienţei sectorului de producţie animalieră, precum şi reabilitarea sectorului piscicol din România” 


În conformitate cu prevederile art.89 şi 107 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr.23/2003, Comisia pentru agricultură, silvicultură, industrie alimentară şi servicii specifice a fost sesizată, spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.31/2004 pentru aprobarea suplimentării cu suma de 1.215 miliarde lei a programului „Dezvoltarea durabilă a zootehniei şi eficienţei sectorului de producţie animalieră, precum şi reabilitarea sectorului piscicol din România”, transmis cu nr.P.L. – X 355 din 9 iunie 2004 şi înregistrat sub nr.24/268/10.06.2004. 

La întocmirea raportului Comisia a avut în vedere avizul Consiliului Legislativ nr.827/13.05.2004.

Proiectul de lege are ca obiect de reglementare suplimentarea cu suma de 1.215 miliarde lei a programului „Dezvoltarea durabilă a zootehniei şi a eficienţei sectorului de producţie animalieră, precum şi reabilitarea sectorului piscicol din România”.

Proiectul de Lege privind aprobarea Ordonanţei de urgenţă a Guvernului nr.31/2004 pentru aprobarea suplimentării cu suma de 1.215 miliarde lei a programului „Dezvoltarea durabilă a zootehniei şi eficienţei sectorului de producţie animalieră, precum şi reabilitarea sectorului piscicol din România” face parte din categoria legilor ordinare, potrivit prevederilor art.73 din Constituţia României, republicată.

La lucrările comisiei au fost prezenţi 33 de deputaţi, membri ai comisiei.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor domnul Gheorghe Predilă, consilier în Ministerul Agriculturii, Pădurilor şi Dezvoltării Rurale.

Raportul Comisiei a fost adoptat în unanimitate în şedinţa din 15 iunie 2004.

În urma dezbaterii, Comisia propune adoptarea proiectului de lege în forma prezentată de Senat, în şedinţa din 8 iunie 2004.

Proiectul de lege, potrivit art.75 alin.(1) şi (3) din Constituţia României, republicată, şi art.86 alin.(3) pct.1 din Regulamentul Camerei Deputaţilor, cu modificările şi completările ulterioare, este de competenţa decizională  a Camerei Deputaţilor.

VICEPREŞEDINTE,



SECRETAR,

Mihai NICOLESCU
                           
Victor NEAGU

Întocmit: Consilier Anton Păştinaru

